ՄԵՂՐԻ ՀԱՄԱՅՆՔ

Համայնքների խոշորացման ծրագրի արդյունքում` միավորվել են Մեղրիի տարածաշրջանն ընդգրկող երկու քաղաքային և 11 գյուղական համայնքները` ձևավորելով Մեղրի խոշորացված համայնքը: Դա տրամաբանական, ճիշտ ուղի է, որը հնարավորություն է տալիս միավորել ՏԻՄ կարողությունները` ստեղծելով առավել ճկուն գործող համակարգ, ռեսուրսների և ջանքերի մեկտեղելու հետևանքով համընդհանուր բարեկեցության հասնելու միջոց է: Նոր իրավական կարգավիճակը հնարավորություն է տալիս տնտեսել ու պետության հատկացրած և բնակչությունից գանձվող գումարները և ծախսել առավել նպատակահարմար՝ ըստ անհրաժեշտության և առաջնայնության:

Խոշորացման արդյունքում Մեղրի համայքնում իրականացվել են՝ համայնքապետարանի աշխատակազմի օպտիմալ վերաբաշխում, որի արդյունքում նախկին համայնքապետարանների 116 աշխատողների փոխարեն այժմ ՏԻՄ լիազորություններն իրականացվում են Մեղրիի համայնքապետարանի աշխատակազմի 59 աշխատակիցների միջոցով, ինչի արդյունքում տնտեսած գումարներն ուղղվել են համայնքի կարևորագույն խնդիրներին՝

1. Համայնքի բնակավայրերի կառուցապատմանը, բարեկարգմանը և կանաչապատմանը, համայնքի աղբահանության և սանիտարական մաքրմանը, կոմունալ տնտեսության աշխատանքների ապահովմանը: Ագարակի և Մեղրիի կոմունալ տնտեսությունների միավորման արդյունքում ստեղծվել է ամբողջ համայնքը սպասարկող մեկ կառույց, ինչի արդյունքում տնտեսելով կազմակերպության վարչական ապարատի ծախսերը՝ <<Մեղրիի կոմունալ տնտեսություն, բարեկարգում ՀՈԱԿ-ում ավելացվել են հավաքարարների, բանվորների 20 հաստիք, 2-ական կոմունալի աշխատողներ են ավելացել նաև գյուղական բնակավայրերում: ՀՈԱԿ-ը համայնքի բոլոր բնակավայրերում իրականացնում է կառուցապատման, բարեկարգման և կանաչապատման, աղբահանության և սանիտարական մաքրման աշխատանքներ: Բացի այդ մաքրման և աղբահանության աշխատանքներ են կատարվում նաև ճանապարհներին, հանգստի գոտիներում, մաքրվում են բոլոր աղբահավաք կետերը, ինչը «Մաքուր Հայաստան» ծրագրի իրականացման բաղադրիչ է: Իրականացվել է բոլոր բնակավայրերի լուսավորության ցանցի բարելավում՝ տեղադրվել են 200-ից ավել էներգախնայող լուսատուներ ինչպես քաղաքային, այնպես էլ գյուղական բնակավայրերում:

Բնակարանային ֆոնդի պահպանման և բարելավման նպատակով մոտ 10 մլն դրամի ցեմենտ է տրամադրվել բնակիչներին:

2) Համայնքում որակյալ և համաչափ նախադպրոցական կրթության կազմակերպմանը: Կարճևանի մանկապարտեզ և Լեհվազի մանկապարտեզ հիմնարկները լուծարվել են, այդ հաստատություններն ստացել են համապատասխանաբար Ագարակի մանկապարտեզ և Մեղրի մանկապարտեզ ՀՈԱԿ-ների մասնաճյուղերի կարգավիճակ, ինչը պայմանավորված է վարչական մասի կենտրոնացմամբ և ծախսերի կրճատումով:Այս տարի նախատեսվում է ստեղծել ևս 5 մասնաճյուղեր, որպեսզի գյուղական բնակավայրերում բնակվող բոլոր նախադպրոցական տարիքի երեխաներն ստանան նախադպրոցական կրթություն:

3) Արտադպրոցական կրթության համաչափ և որակյալ կազմակերպմանը: Լուծարվել են երեք բյուջետային հիմնարկներ՝ Մեղրիի քաղաքային մարզադպրոց, Մեղրի քաղաքի կենտրոնական մայր գրադարան, Մեղրու մշակույթի կենտրոն, որոնց կողմից նախկինում մատուցվող ծառայություններն այժմ իրականացնում է նորաստեղծ <<Մեղրիի մարզամշակութային կենտրոն>> ՀՈԱԿ-ը: Լուծարումների հետևանքով հիմնարկների վարչական մասի կենտրոնացմամբ և ծախսերի կրճատմամբ պայմանավորված տնտեսված միջոցներն ուղղվել են մատուցվող ծառայությունների որակի բարձրացմանը /կադրերի վերապատրաստում, անհրաժեշտ գույքի ձեռքբերում և այլն/: Շնորհիվ համայնքում գործող տրանսպորտային երթուղային ցանցի արտադպրոցական և մշակութային կրթություն այժմ համայնքում կարող են ստանալ համայնքի բոլոր բնակիչները:

4) Համայնքում կանոնավոր ուղևորափոխադրման ցանցի ներդրմանը: Կանոնավոր ուղևորափոխադրումները համայնքի բոլոր բնակավայրերի միջև լուծել են աշխատուժի և աշխաատատեղերի անհավասար բաշխվածության խնդիրը համայնքում, հասանելի է դարձրել քաղաքային բնակավայրերի շուկաները գյուղատնտեսական արտադրանք վաճառող տնտեսությունների համար:

Մեղրի խոշորացված համայնքում ֆինանսական միջոցների կենտրոնացումը և ճիշտ վարչարարությունը հանգեցրել է բյուջետավարման հետևյալ ցուցանիշներին.

Համայնքի 2017 թվականի բյուջեում եկամուտների ընդհանուր գումարը կանխատեսվել է 635,266.3 հազար դրամ, որը 17,6%-ով ավել է 2016 թվականի փաստացի հավաքագրված եկամուտներից:

Կանխատեսված եկամուտների ընդհանուր ծավալում սեփական եկամուտները կազմում են 244,596.3 հազար դրամ, ինչը ավել է 2016 թվականի փաստացի հավաքագրված եկամուտներից 34,197.6 հազար դրամով կամ 16,3%-ով:

Հարկերի և տուրքերի աճը 6,252.296 հազար դրամով կամ 8,3%-ով մեծամասամբ պայմանավորված է նախկին բնակավայրերի թերի վարվող բազաների ճշտմամբ, մասնավորապես՝ գյուղական համայնքներում հողի հարկի և գույքահարկի բազաները հիմնականում վարվել են առանց ճշտումների: Վճարման դաշտ են բերվել մոտ 50 տնտեսվարող սուբյեկտներ, որոնք նախկինում ներառված չեն եղել տեղական տուրքերի վճարման բազաներում:

Խոշորացման արդյունքում Մեղրի համայնքի բյուջեի աճն ըստ առանձին եկամուտների ներկայացվում է աղյուսակի տեսքով:

|  |  |  |  |  |
| --- | --- | --- | --- | --- |
|  | 2016 փաստ. | 2017 պլան | Աճը գումարային | Աճը տոկոսային |
| **Ընդամենը** | **540149508** | **635266300** | **95116792** | **17,6%** |
| **1.Վարչական բյուջե, որից՝** | **481024253** | **558266300** | **77242047** | **16,1%** |
| 1.1 Հարկեր և տուրքեր | 75034004 | 81286300 | 6252296 | 8,3% |
| 1.2 Պաշտոնական դրամաշնորհ | 239875700 | 248306800 | 8431100 | 3,5% |
| 1.3 Այլ եկամուտներ, որից՝ | 166114548 | 228673200 | 62558652 | 37,7% |
| *Վարձակալությունից մուտքեր* | 64649506 | 85166000 | 20516494 | 31,7% |
| *Տեղական վճարներ* | 25525660 | 31200000 | 5674340 | 22,2% |
| *Ընթացիկ դրամաշնորհներ* | 25388758 | 60000000 | 34611242 | 136,3% |
| *Այլ եկամուտներ* | 50550624 | 52307200 | 1756576 | 3,5% |
| **2.Ֆոնդային բյուջե, որից՝** | **59125255** | **77000000** | **17874745** | **30,2%** |
| 2.1 Կապիտալ դրամաշնորհ | 10700000 | 30000000 | 19300000 | 180,4% |
| 2.2 Օտարումից մուտքեր | 48425255 | 47000000 | -1425255 | -2,9% |